Diari Oficial de la Generalitat Valenciana


Sumari del DOGV 7471, del 23-02-2015 (2015/1538)

RESOLUCIÓ de 2 de febrer de 2015, del director general de Tributs i Joc, per la qual s'aproven les directrius generals del Pla de Control Tributari de la Generalitat.
----------------------------------------------------------------------------------------------------------------------------------------------------------------------

### Dades del document

Número de DOGV
:   7471

Data del DOGV
:   23-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1538


Data del document
:   02-02-2015

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública
    * frau
    * programa d'actuació
    * legislació
    * control fiscal

RESOLUCIÓ de 2 de febrer de 2015, del director general de Tributs i Joc, per la qual s'aproven les directrius generals del Pla de Control Tributari de la Generalitat. [2015/1538]  
Les actuacions de control tributari han de ser objecte de planificació, exigència que deriva del que establix l'article 116 de la Llei 58/2003, de 17 de desembre, General Tributària, i l'article 170 del Reglament general de les actuacions i els procediments de gestió i inspecció tributària i de desplegament de les normes comunes dels procediments d'aplicació dels tributs, aprovat pel Reial Decret 1065/2007, de 27 de juliol, així com en l'apartat nové de l'Orde de 7 de setembre de 2000, de la Conselleria d'Economia, Hisenda i Ocupació, per la qual es desplega el Reglament general de la inspecció dels tributs en l'àmbit de la inspecció tributària de la Conselleria d'Economia, Hisenda i Ocupació de la Generalitat valenciana (actualment Conselleria d'Hisenda i Administració Pública).  
Esta planificació, el màxim exponent de la qual la constituïx el Pla de Control Tributari, resulta indispensable per a garantir l'eficàcia de l'actuació administrativa, dirigida tant a la prevenció com a la repressió del frau fiscal i fa efectius així els principis de justícia tributària consagrats en l'article 31 de la Constitució Espanyola.  
Este pla consta d'unes directrius generals i d'unes línies d'actuació a desenrotllar per cada una de les àrees funcionals implicades en el control tributari, i s'efectuen, dins de cada programa de control, comprovacions extensives en l'àrea de gestió i intensives en l'àrea d'inspecció, en funció del nombre i de la complexitat de les actuacions a realitzar.  
  
En la configuració d'este pla de control, que continua la línia determinada pels plans de control d'anys anteriors, s'han tingut en compte les circumstàncies següents:  
a) La disponibilitat de mitjans informàtics de tractament de la informació per a la selecció dels obligats tributaris que seran objecte de les actuacions inspectores, tant dissenyats per la Direcció General de Tributs i Joc com per l'Agència Estatal de l'Administració Tributària i posats a disposició d'esta direcció general, en el marc del que preveu l'article 61 de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries. Destaca, en este àmbit, el subministrament de la informació relativa als béns adjudicats en subhastes realitzades per l'Agència Estatal de l'Administració Tributària.  
  
b) El contingut de la informació que, continguda en les fitxes-resum i en les còpies simples electròniques, han de subministrar els notaris amb destinació en l'àmbit de la Comunitat Valenciana, en compliment del que establix l'Orde 22/2013, de 13 de desembre, de la Conselleria d'Hisenda i Administració Pública, per la qual es regulen les obligacions formals dels notaris en l'àmbit dels impostos sobre transmissions patrimonials oneroses i actes jurídics documentats i sobre successions i donacions.  
c) La col·laboració entre l'administració tributària de la Generalitat i l'Agència Estatal de l'Administració Tributària en les àrees de gestió, inspecció i recaptació.  
En particular, la col·laboració es referirà al control en els casos següents:  
- Transmissions immobiliàries que hagen de tributar per IVA o bé per la modalitat de transmissions patrimonials oneroses de l'impost sobre transmissions patrimonials i actes jurídics documentats, amb caràcter especial, de les realitzades en el marc dels desenrotllaments urbanístics.  
- Transmissions immobiliàries en què s'ha produït la utilització de bitllets d'alta denominació.  
- Adquisicions no declarades per persones o entitats dedicades habitualment a la compravenda d'or i joies.  
- Operacions realitzades per mitjà del desenrotllament d'estructures de planificació tributària abusives amb la finalitat d'aplicar de manera indeguda determinats beneficis fiscals, entre les quals figuren les operacions societàries sense tributació efectiva per la modalitat d'operacions societàries de l'impost sobre transmissions patrimonials i actes jurídics documentats.  
d) L'establiment d'una bonificació del 75 per 100, aplicable a les adquisicions mortis causa i inter vivos realitzades en l'àmbit familiar, per mitjà de la reforma realitzada pel Decret Llei 4/2013, de 2 d'agost, del Consell, pel qual s'establixen mesures urgents per a la reducció del dèficit públic i la lluita contra el frau fiscal a la Comunitat Valenciana, així com altres mesures en matèria d'ordenació del joc.  
  
e) Les reformes legals introduïdes per la Llei Orgànica 3/2009, de 18 de desembre, de modificació de la Llei Orgànica 8/1980, de 22 de setembre, de Finançament de les Comunitats Autònomes, i per la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries.  
  
f) L'aplicació de l'impost sobre el patrimoni des que va resultar novament exigible per aplicació del Reial Decret Llei 13/2011, de 16 de setembre, i les successives prorrogues en la seua aplicació establides en les lleis dels pressupostos generals de l'estat per als exercicis de 2014 i 2015 (lleis 22/2013, de 23 de desembre i 36/2014, de 26 de desembre).  
  
g) L'establiment dels impostos mediambientals, per la Llei 10/2012, de 21 de desembre, de Mesures Fiscals, de Gestió Administrativa i Financera, i d'Organització de la Generalitat.  
h) L'establiment de l'autoliquidació agregada trimestral per als empresaris que realitzen adquisicions de determinats béns mobles per a la seua revenda, pel precitat Decret Llei 4/2013, de 2 d'agost, del Consell.  
i) La necessitat d'acostar el moment de la reacció de l'administració tributària davant de conductes fraudulentes o d'ocultació de la realització dels fets imposables.  
Així mateix, l'article 4 del Decret 20/2013, de 25 de gener, del Consell, pel qual s'aprova el Reglament orgànic i funcional de la Conselleria d'Hisenda i Administració Pública, atribuïx, sota la direcció i coordinació del titular de la Secretaria Autonòmica d'Hisenda i Pressupostos, i adscrita a esta, a la Direcció General de Tributs i Joc la condició de centre directiu a què corresponen totes aquelles funcions que la Generalitat té atribuïdes en matèria d'ingressos tributaris, recaptació, gestió i inspecció de tributs i la resta de matèries d'índole fiscal. Al seu torn, les directrius generals del pla, que es materialitzen en la definició de les àrees de risc fiscal d'atenció prioritària para cada un dels tributs gestionats per la Generalitat, han de ser objecte de publicació, de conformitat amb el que preveu l'esmentat article 116 de la Llei General Tributària.  
  
En virtut de l'anterior, he resolt aprovar el pla de control tributari, que disciplina la realització de les actuacions de control tributari per a l'any 2015, d'acord amb les directrius generals següents:  
  
DIRECTRIUS GENERALS DEL PLA DE CONTROL TRIBUTARI  
Les àrees de risc fiscal d'atenció prioritària i els criteris bàsics de desplegament del pla de control tributari, poden classificar-se en els àmbits següents:  
I. Tributs cedits per l'Estat respecte dels quals la Generalitat no té competències en els àmbits de gestió, liquidació, recaptació, inspecció i revisió.  
II. Tributs cedits per l'Estat respecte dels quals la Generalitat ha assumit competències en matèria de gestió, liquidació, recaptació, inspecció i revisió.  
III. Tributs cedits per l'Estat respecte dels quals este compartix competències inspectores amb la Generalitat.  
IV. Actuacions en el marc del procediment de recaptació.  
V. Tributs propis.  
  
I. Tributs cedits per l'Estat respecte dels quals la Generalitat no té competències en els àmbits de gestió, liquidació, recaptació, inspecció i revisió  
De conformitat amb la Llei 23/2010, de 16 de juliol, del Règim de cessió de tributs de l'Estat a la Comunitat Valenciana i de fixació de l'abast i condicions d'esta cessió, i amb la Llei Orgànica 8/1980, de 22 de setembre, de Finançament de les Comunitats Autònomes (després de la seua reforma amb la Llei Orgànica 3/2009, de 18 de desembre), desplegada per la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries, és objecte de cessió el 50 per 100 del rendiment de l'impost sobre la renda de les persones físiques.  
En relació amb el tram autonòmic d'este impost, les normes esmentades anteriorment atorguen a la Generalitat determinades competències normatives. En particular, l'article 46 de la Llei 22/2009, de 18 de desembre, li atribuïx competències normatives sobre deduccions per circumstàncies personals i familiars, per inversions no empresarials, per aplicació de renda i per subvencions i ajudes públiques no exemptes que es perceben de la comunitat autònoma, amb determinades limitacions.  
  
En exercici de les competències normatives atribuïdes, la Generalitat ha aprovat distintes deduccions autonòmiques, incloses en l'article quart de la Llei 13/1997, de 23 de desembre, per la qual es regula el tram autonòmic de l'impost sobre la renda de les persones físiques i la resta de tributs cedits.  
No obstant això, les competències amb vista a la gestió i liquidació, recaptació, inspecció i revisió no han sigut objecte de delegació.  
Per això, l'actuació de la Generalitat es concretarà en la cessió d'informació a l'AEAT, per mitjà de la confecció dels corresponents registres de subjectes beneficiaris de les deduccions autonòmiques, a fi que l'AEAT dispose de les dades necessàries per al control de les declaracions de l'IRPF en les quals els contribuents hagueren aplicat deduccions aprovades per la Generalitat, sense perjuí d'altres intercanvis d'informació a través de diligències de col·laboració.  
II. Tributs cedits per l'Estat respecte dels quals la Generalitat ha assumit competències en matèria de gestió, liquidació, recaptació, inspecció i revisió  
D'acord amb la Llei 23 2010/, de 16 de juliol, del Règim de cessió de tributs de l'Estat a la Comunitat Valenciana i de fixació de l'abast i condicions de la mencionada cessió, i amb la Llei Orgànica 8/1980, de 22 de setembre, de Finançament de les Comunitats Autònomes (després de la seua reforma amb la Llei Orgànica 3/2009, de 18 de desembre), desplegada per la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries, la Generalitat té les competències en matèria de gestió, liquidació, recaptació, inspecció i revisió, entre altres dels tributs següents:  
  
A) Impost sobre successions i donacions.  
B) Impost sobre transmissions patrimonials i actes jurídics documentats.  
c) Tributs sobre el joc.  
A. Pla relatiu a l'impost sobre successions i donacions.  
A.1. En l'àmbit de les adquisicions mortis causa, el pla estendrà el seu control a les àrees següents:  
- Adquisicions mortis causa no declarades:  
Comprén la investigació de fets imposables no declarats per este concepte, especialment la comprovació de les adquisicions mortis causa derivades de la defunció de subjectes que siguen titulars de béns en quantia significativa, d'acord amb la integració de dades procedents de l'impost sobre la renda de les persones físiques i de l'impost sobre el patrimoni i la resta d'informació que es troba en les bases de dades o registres públics.  
- Adquisicions mortis causa declarades incorrectament:  
Per mitjà de la integració de dades procedents de l'impost sobre la renda de les persones físiques i de l'impost sobre el patrimoni i la resta d'informació que es troba en les bases de dades o registres públics, es comprovarà la possible omissió de béns i drets del causant en les adquisicions mortis causa declarades.  
Serà objecte d'atenció prioritària el control del contingut de la informació subministrada pel subjecte passiu en compliment de l'obligació d'informació sobre els moviments de determinats béns del causant durant l'any anterior a la defunció.  
- Control de l'aplicació indeguda dels beneficis fiscals. En este àmbit tindrà atenció prioritària la comprovació de la correcta aplicació de les reduccions en la base imposable en els casos de transmissions d'una empresa individual, negoci professional o participacions socials, en funció del parentiu amb el causant.  
A.2. En l'àmbit de les donacions i la resta d'adquisicions lucratives inter vivos:  
- Transmissions lucratives inter vivos no declarades:  
A través de la revisió de la informació continguda en les bases de dades a disposició d'esta conselleria, aquella que se subministra a través de les diligències de col·laboració remeses per l'Agència Estatal d'Administració Tributària i els índexs notarials, s'identificaran les transmissions lucratives inter vivos instrumentades per mitjà de document públic, especialment de béns immobles, que no hagen sigut declarades pels subjectes passius.  
- Control de l'aplicació indeguda dels beneficis fiscals en les transmissions lucratives inter vivos:  
Dins d'esta línia d'actuació, es verificarà el compliment adequat dels requisits exigits per a l'aplicació de les reduccions establides per a les transmissions inter vivos en els articles 20 de la Llei 29/1987, de 18 de desembre, de l'Impost sobre Successions i Donacions i 10.bis de la Llei 13/1997, de 23 de desembre, de la Generalitat Valenciana, per la qual es regula el tram autonòmic de l'impost sobre la renda de les persones físiques i restants tributs cedits, i es procedirà, si és el cas, a practicar les regularitzacions oportunes.  
B. Pla relatiu al impost sobre transmissions patrimonials i actes jurídics documentats.  
Les actuacions de comprovació se centraran en els següents tipus d'operacions:  
- Transmissions subjectes a la modalitat de transmissions patrimonials oneroses que no hagen sigut declarades:  
Seran objecte d'atenció prioritària les adquisicions d'immobles, així com de béns mobles adquirits a particulars per a la seua revenda sempre que el contribuent siga un empresari o professional. S'utilitzarà, amb este fi, la informació continguda en l'aplicació índexs notarials, així com la derivada de requeriments d'obtenció d'informació en el marc dels deures de col·laboració imposats pels articles 93 i 94 de la Llei 58/2003, de 17 de desembre, General Tributària.  
- Transmissions immobiliàries en què s'haja repercutit indegudament l'impost sobre el valor afegit, per absència de condició empresarial del transmetent, en particular quan es tracte de societats sense activitat econòmica rellevant, o per aplicació d'algun supòsit d'exempció o de no-subjecció, i que, per tant, hagen de subjectar-se a la modalitat de transmissions patrimonials oneroses de l'impost sobre transmissions patrimonials i actes jurídics documentats.  
- Transmissions immobiliàries en què s'haja aplicat la renúncia a l'exempció de l'impost sobre el valor afegit, de conformitat amb el que preveu l'article 20.dos de la Llei 37/1992, de 28 de desembre, de l'Impost sobre el Valor Afegit. En estes operacions es comprovarà que es complixen els requisits legalment exigits per a la renúncia a l'exempció en l'esmentat impost. Així mateix, en aquelles operacions en què la renúncia a l'exempció de l'impost sobre el valor afegit haja sigut correctament practicada, es verificarà la correcta tributació per la modalitat d'actes jurídics documentats.  
- Transmissions de valors mobiliaris regulats en l'article 108 de la Llei 24/1988, de 28 de juliol, del Mercat de Valors. Es pretén descobrir aquelles transmissions encobertes d'immobles que subjauen en algunes transmissions de títols-valors.  
- Operacions societàries sense tributació efectiva per la modalitat d'operacions societàries de l'impost sobre transmissions patrimonials i actes jurídics documentats.  
- Realització d'actuacions de comprovació de valor de les transmissions realitzades, així com de control en col·laboració amb l'AEAT de l'ocultació del preu efectivament satisfet per mitjà de la utilització de bitllets d'alta denominació.  
- Les concessions administratives, així com els actes i negocis administratius equiparats.  
C. Pla relatiu als tributs sobre el joc  
Les actuacions tractaran sobre la comprovació de bases imposables, així com el control del compliment dels requisits establits per a l'aplicació de beneficis fiscals.  
III. Tributs cedits per l'Estat respecte dels quals este compartix les competències inspectores amb la Generalitat  
El pla de control, en relació amb el impost sobre el patrimoni, es concentra en les àrees següents de risc:  
- Regularització de la situació tributària dels subjectes que, estant obligats a presentar declaració per este impost, hagen eludit esta obligació.  
- Determinació de discrepàncies entre el patrimoni declarat i l'imputat, a través de la comprovació de les dades existents, entre d'altres, en les bases de dades de la Generalitat i de l'Agència Estatal de l'Administració Tributària.  
- Comprovació de la procedència de l'aplicació de les exempcions previstes per a actius empresarials i professionals i participacions socials, regulades en l'article 4 de la Llei 19/1991, de 6 de juny, de l'Impost sobre el Patrimoni.  
Si en el curs de les actuacions es detectaren casos en què es van aplicar indegudament les esmentades exempcions en el impost sobre el patrimoni, s'analitzarà, si és el cas, la seua repercussió en les reduccions de l'impost sobre successions i donacions.  
- Control, en coordinació amb l'Agència Estatal d'Administració Tributària, dels contribuents desplaçats de forma fictícia a altres comunitats autònomes amb l'objectiu aconseguir una menor tributació.  
Les actuacions desenrotllades per la inspecció de tributs de la Generalitat respecte d'este tribut s'articularan, quan es considere oportú, en col·laboració amb l'agència estatal de l'administració tributària, quant a l'especificació dels programes a desenrotllar i a la seua execució, en els termes que preveu la normativa reguladora de la cessió de tributs de l'Estat.  
IV. Tributs propis  
A. Pla relatiu al cànon de sanejament.  
En este àmbit, destaca el manteniment dels tres programes d'actuació, que seran desenrotllats per l'entitat pública de sanejament d'aigües residuals de la Comunitat Valenciana, de conformitat amb el que establix l'article 27.2 de la Llei 2/1992, de 26 de març, del Govern Valencià, de Sanejament d'Aigües Residuals de la Comunitat Valenciana:  
  
A.1. Pla de control d'entitats subministradores.  
Este pla pretén perseguir el possible frau fiscal i completar les actuacions de comprovació sobre la gestió tributària que queden fora de l'abast del control dut a terme per la unitat de gestió de subministraments de xarxa.  
Concretament, són objecte d'este programa les àrees d'actuació següents:  
- Entitats subministradores d'aigua l'activitat de les quals no haja sigut declarada a l'administració.  
- Entitats subministradores que hagen omés alguna declaració, facturació o autoliquidació o que hagen presentat liquidacions errònies.  
  
- Entitats subministradores la facturació anual de les quals supere els sis milions d'euros.  
- Entitats subministradores a què s'hagen notificat coeficients correctors.  
- Entitats subministradores que hagen cessat en la prestació del servici d'abastiment d'aigua, quant a les obligacions pendents de compliment.  
A.2. Pla de control de subministraments propis.  
Este pla té per objecte la detecció de l'autoconsum no declarat, així com verificar la correcció del consum declarat i comprovar la correcta instal·lació i funcionament dels comptadors d'aigua instal·lats.  
A.3. Pla de control d'usos industrials.  
Constituïxen objectius d'este pla: aflorar establiments ocults, comprovar les declaracions de producció d'aigües residuals (DPAR) incongruents ?aquelles la comprovació de les quals queda fora de l'abast de la unitat de gestió d'usos industrials?, mantindre un control permanent sobre els sectors productius potencialment contaminants, comprovar la veracitat de les DPAR de modificació i assegurar les raons que determinen les devolucions de cànon de sanejament per aprovació de coeficients correctors, les autoritzacions de connexió a xarxes de col·lectors generals i les propostes de resolució de coeficients correctors per sota del límit inferior.  
B. Pla relatiu als impostos mediambientals.  
B.1. Pla de control de l'impost sobre activitats que incidixen en el medi ambient.  
- Comprovació dels subjectes que, realitzant l'activitat inclosa en l'àmbit objectiu de l'impost, no han emplenat la declaració d'alta en el cens d'instal·lacions i contribuents.  
- Comprovació de la concordança de dades censals declarats amb els pagaments fraccionats i autoliquidacions realitzats.  
- Comprovació de les declaracions en contrast amb la informació de què disposa la Generalitat, en l'àmbit de competències de protecció del medi ambient, energia i protecció civil.  
B.2. Pla de control de l'impost sobre eliminació de residus en abocadors.  
- Comprovació dels subjectes que realitzant l'activitat inclosa en l'àmbit objectiu de l'impost no han emplenat la declaració d'alta en el cens de titulars de l'explotació d'abocadors.  
- Comprovació de la concordança de dades censals declarades amb els pagaments fraccionats i autoliquidacions realitzades.  
- Comprovació de les declaracions en contrast amb la informació de què disposa la Generalitat, en l'àmbit de competències de protecció del medi ambient.  
- Comprovació del compliment de l'obligació d'expedició de documents de repercussió o factures que els substituïsquen.  
V. Actuacions en el marc del procediment de recaptació  
El pla parcial de recaptació inclou les actuacions en la gestió recaptatòria que han de desenrotllar els servicis de recaptació de la Conselleria d'Hisenda i Administració Pública de la Generalitat Valenciana durant l'exercici de 2015.  
Les accions a desenrotllar es referiran a totes les actuacions tendents a aconseguir el cobrament efectiu dels deutes de dret públic pendents de pagament, és a dir, per a tot tipus de deutes i per a tots els obligats al pagament, si bé, s'identificaran les àrees en què ha de concentrar-se l'anàlisi de l'evolució d'esta gestió a fi d'intensificar l'esforç recaptatori en aquelles tasques més rellevants per a aconseguir una major eficiència en la gestió recaptatòria.  
Les actuacions de recaptació s'estendran a tots els tributs, propis i cedits, així com als altres ingressos de dret públic que siguen de la competència dels servicis de recaptació.  
  
València, 2 de febrer de 2015.- El director general de Tributs i Joc: Vicente Peiró Ibáñez.